На основу члана 101. став 4. Закона о запосленима у аутономним покрајинама и јединицама локалне самоуправе („Службени гласник РС”, бр. [21/16](http://we2.cekos.com/ce/index.xhtml?&file=f117003&action=propis&path=11700301.html&domain=0&mark=false&queries=zakon+o+zaposlenima+u+autonomnim+pokrajinama&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [113/17](http://we2.cekos.com/ce/index.xhtml?&file=f131188&action=propis&path=13118801.html&domain=0&mark=false&queries=zakon+o+zaposlenima+u+autonomnim+pokrajinama&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [113/17](http://we2.cekos.com/ce/index.xhtml?&file=f131175&action=propis&path=13117501.html&domain=0&mark=false&queries=zakon+o+zaposlenima+u+autonomnim+pokrajinama&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-) – др. закон, [95/18](http://we2.cekos.com/ce/index.xhtml?&file=f139040&action=propis&path=13904001.html&domain=0&mark=false&queries=zakon+o+zaposlenima+u+autonomnim+pokrajinama&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), 114/21 и 123/21 – др. закон) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 ‒ др. закон),

Влада доноси

УРЕДБУ

О ИЗМЕНАМА И ДОПУНАМА

УРЕДБЕ О СПРОВОЂЕЊУ ИНТЕРНОГ И ЈАВНОГ КОНКУРСА ЗА ПОПУЊАВАЊЕ РАДНИХ МЕСТА У АУТОНОМНИМ ПОКРАЈИНАМА И ЈЕДИНИЦАМА ЛОКАЛНЕ САМОУПРАВЕ

Члан 1.

У Уредби о спровођењу интерног и јавног конкурса за попуњавање радних места у аутономним покрајинама и јединицама локалне самоуправе („Службени гласник РС”, број 95/16) у члану 1. речи: „(у даљем тексту: запослени)” и реч: „запослених” бришу се, а после речи: „градских општина, као и” додају се речи: „за попуњавање наведених”.

Члан 2.

Наслов изнад члана 3. и члан 3. мењају се и гласе:

„Отпочињање попуњавања радног места

Руководилац органа, службе и организације у којој се радно место попуњава (у даљем тексту: руководилац), доноси решење о попуњавању радног места спровођењем интерног, односно јавног конкурса, водећи рачуна о томе да су испуњени сви законски услови у погледу допуштености попуњавања радног места.

Решење о попуњавању положаја доноси орган надлежан за постављење лица на положај, односно лице које је надлежно да у складу са посебним прописом предложи кандидата за постављење на положај.

Решење из ст. 1. и 2. овог члана и докази о томе да су испуњени сви законски услови у погледу допуштености попуњавања радног места у органима, службама и организацијама Аутономне покрајине Војводине, достављају се служби за управљање људским ресурсима Покрајинске владе (у даљем тексту: Покрајинска служба). Уз решење, Покрајинској служби се достављају и сви подаци потребни за оглашавање конкурса.

Покрајинска служба утврђује да ли су испуњени услови за попуњавање радног места и о томе обавештава доносиоца решења, у року од три дана од дана када је примила решење са свим доказима.ˮ

Члан 3.

Члан 5. мења се и гласи:

„Члан 5.

Интерни конкурс оглашава орган, служба и организација у којој се радно место попуњава у року од осам дана од дана доношења решења о попуњавању радног места.

Интерни конкурс у органима, службама и организацијама Аутономне покрајине Војводине оглашава и Покрајинска служба у року од осам дана од дана када је примила решење о попуњавању извршилачког радног места са свим подацима потребним за оглашавање.”

Члан 4.

Члан 6. мења се и гласи:

„Члан 6.

Интерни конкурс оглашава орган, служба, и организација у којој се радно место попуњава, на својој огласној табли и интернет презентацији.

Покрајинска служба оглашава интерни конкурс на својој интернет презентацији.”

Члан 5.

У члану 7. став 1. после речи: „знањима и вештинама” додаје се запета и речи: „нарочито из области знања и вештина које су за то радно место утврђене у оквиру посебних функционалних компетенција,”.

У ставу 2. реч: „писмена” замењује се речју: „писана”.

После става 4. додаје се став 5. који гласи:

„Ако се знање страног језика, односно језика и писма националне мањине или дигитална писменост може доказивати сертификатима, потврдама или другим писаним доказима, у огласу о интерном конкурсу се то посебно наводи.”

Члан 6.

У члану 8. после речи: „оглашен” додају се речи: „на интернет презентацији односно огласној табли органа, службе или организације, ако јединица локалне самоуправе нема интернет презентацију.”

Члан 7.

У члану 12. став 1. речи: „орган аутономне покрајине, јединице локалне самоуправе и градске општине” замењују се речима: „орган, служба и организација”, а после речи: „радно место,” додају се речи: „у року од осам дана од дана доношења решења о попуњавању радног места.”

У ставу 2. после речи: „Веће” додају се запета и речи: „у року из става 1. овог члана”.

После става 2. додаје се став 3. који гласи:

„Јавни конкурс из ст. 1. и 2. овог члана у органима, службама и организацијама Аутономне покрајине Војводине оглашава и Покрајинска служба у року од осам дана од дана када је примила решење о попуњавању радног места са свим подацима потребним за оглашавање.”

Члан 8.

После члана 12. додају се назив изнад члана и члан 12а који гласе:

„Начин оглашавања јавног конкурса

Члан 12а

Јавни конкурс оглашава се на интернет презентацији и огласној табли органа, службе и организације, а јавни конкурс у органима, службама и организацијама Аутономне покрајине Војводине и на интернет презентацији Покрајинске службе.

Обавештење о јавном конкурсу и адреса интернет презентације на којој је објављен оглас објављује се и у најмање једним дневним новинама које се дистрибуирају за целу територију Републике Србије, а може се објавити и на порталима за запошљавање и у другим медијима.

Ако оглас објављује јединица локалне самоуправе у којој је у службеној употреби и језик и писмо националне мањине, обавештење о огласу објављује се и у једним локалним или међуопштинским новинама које излазе на том језику и писму.”

Члан 9.

У члану 13. став 1. после речи: „знањима и вештинама” додаје се запета и речи: „нарочито из области знања и вештина које су за то радно место утврђене у оквиру посебних функционалних компетенција,”.

У ставу 3. речи: „ст. 2. и 3.” замењују се речима: „ст. 2, 3. и 5.”.

Члан 10.

После члана 13. додају се назив изнад члана и члан 13а који гласе:

„Рок за подношење пријава

Члан 13а

Рок за подношење пријава не може бити краћи од 15 дана од дана оглашавања обавештења о јавном конкурсу у дневним новинама из члана 12а ове уредбе.”

Члан 11.

У члану 14. после става 1. додају се ст. 2. и 3. који гласе:

„Ако се знање страног језика, односно језика и писма националне мањине или дигитална писменост може доказивати сертификатима, потврдама или другим писаним доказима који су наведени у огласу о конкурсу, лице подноси наведени доказ истовремено са пријавом.

Уз пријаву на јавни конкурс, припадник националне мањине може, у складу са принципом добровољности, да приложи изјаву о припадности националној мањини која је у складу са огласом о конкурсу недовољно заступљена међу запосленима или извод из матичне књиге рођених у који је унет податак о тој националној припадности, како би се податак о припадности националној мањини која је у складу са огласом о конкурсу недовољно заступљена међу запосленима могла узети као предност код избора у случају једнаких резултата квалификованих кандидата.”

Члан 12.

У члану 17. став 3. речи: „Ако се изборни поступак спроводи у више делова,” бришу се, а реч: „кандидат” замењује се речју: „Кандидат”.

Члан 13.

У члану 18. ст. 3. и 4. мењају се и гласе:

„Изборни поступак спроводи се писаном и/или усменом провером стручне оспособљености, знања и вештина и разговором са кандидатом.

Облици писане провере могу бити: есеј и писана симулација, практичан рад и тест знања.”

После става 4. додаје се став 5. који гласи:

„Облик усмене провере је усмена симулација.”

Члан 14.

Наслов изнад члана 19. и члан 19. мењају се и гласе:

„Облици провере стручних оспособљености, знања и вештина

Есеј и симулација

Члан 19.

Есеј подразумева израду текста на задату тему у којем кандидати износе аргументе, закључке, препоруке и решења у вези са одређеном стручном облашћу.

Симулација (узорак рада или студија случаја) захтева да се у писаном или усменом облику да предлог решења одређеног задатка које је типично за обављање послова на радном месту.”

Члан 15.

После члана 19. додају се чл. 19а и 19б који гласе:

„Практичан рад

Члан 19а

Решавањем задатака практичним радом на рачунару провера се дигитална писменост кандидата.

Кандидати који су, у складу са огласом о конкурсу, приложили одговарајући сертификат, потврду или други писани доказ о поседовању дигиталне писмености се не проверавају и оцењују се оценом „задовољава” (3).

Изузетно од става 2. овог члана конкурсна комисија може донети одлуку да се кандидату изврши провера дигиталне писмености, ако увидом у достављени доказ не може потпуно да оцени поседовање ове вештине на нивоу који је неопходан за обављање послова на радном месту.

Конкурсна комисија утврђује списак кандидата који се ослобађају провере ове вештине на основу достављених доказа.

Тест знања

Члан 19б

Знање страног језика, односно језика и писма националне мањине, проверава се писаним и /или усменим путем.

Писана провера знања страног језика, односно језика и писма националне мањине, врши се путем теста знања, а усмена провера путем разговора са кандидатом.

Кандидати који су, у складу са огласом о конкурсу, приложили одговарајући сертификат, потврду или други писани доказ о поседовању знања страног језика, односно језика и писма националне мањине, се не проверавају и оцењују се оценом „задовољава” (3).

Изузетно од става 3. овог члана конкурсна комисија може донети одлуку да се кандидату изврши провера знања страног језика, односно језика и писма националне мањине, ако увидом у достављени доказ не може потпуно да оцени поседовање знања страног језика, односно језика и писма националне мањине на нивоу који је неопходан за обављање послова на радном месту.

Конкурсна комисија утврђује списак кандидата који се ослобађају провере знања страног језика, односно језика и писма националне мањине, на основу достављених доказа.”

Члан 16.

У члану 20. став 1. мења се и гласи:

„Конкусна комисија саставља три различита задатка за сваку усмену и писану проверу стучних оспособљености, знања и вештина најраније 24 сата пре почетка провере.”

Став 2. брише се.

У досадашњем ставу 3. који постаје став 2. после речи: „састављање задатка” додају се запета и речи: „као и њихова провера”.

Досадашњи став 4. постаје став 3.

Члан 17.

Члан 21. мења се и гласи:

„Члан 21.

Пред почетак писане или усмене провере, један од кандидата жребом бира задатак који решавају сви кандидати.

Време за израду писаног задатка не може бити дуже од два сата, а време за припрему усменог задатка не може бити дуже од 30 минута.

При решавању задатка кандидати могу да користе једино текстове закона и других прописа, ако је задатак везан за њихову примену.

Писани или усмени рад кандидата вреднује сваки члан конкурсне комисије оценом „незадовољаваˮ (1), „делимично задовољаваˮ (2) и „задовољаваˮ (3), према критеријумима које конкурсна комисија унапред одређује најкасније 24 часа пре провере.

Кандидат који буде оцењен оценом „незадовољава” (1) у једном облику провере, не позива се на наредни облик провере.

Кандидат који се не одазове позиву да учествује у једном облику провере оцењује се оценом „незадовољаваˮ (1) и не позива се на наредни облик провере.”

Члан 18.

Наслов изнад члана 22. и члан 22. мењају се и гласе:

„Завршни разговор с кандидатом

Члан 22.

На завршни разговор са конкурсном комисијом позивају се само кандидати које су сви чланови конкурсне комисије у свим облицима провере вредновали оценом „делимично задовољаваˮ (2) или „задовољаваˮ (3).ˮ

Чланови конкурсне комисије воде разговор са кандидатом у циљу процене његове мотивације за рад на радном месту, могућих доприноса на раду и прихватања вредности органа (у даљем тексту: мотивација).

Сваки члан конкурсне комисије оценом „задовољаваˮ (3) вреднује кандидата који показује висок ниво мотивације, оценом „делимично задовољаваˮ (2) кандидата који показује просечан ниво мотивације, а оценом „незадовољаваˮ (1) вреднује кандидата који показује низак ниво мотивације.”

Члан 19.

Члан 23. мења се и гласи:

„Члан 23.

После завршног разговора с кандидатима, конкурсна комисија по окончаном изборном поступку у року од 15 дана сачињава листу за избор.

Резултат кандидата добија се тако што се израчунава просечна вредност свих оцена којима је кандидат вреднован у свим облицима писане и усмене провере и у разговору са комисијом. Просечна вредност оцена рачуна се само оном кандидату којег је сваки члан конкурсне комисије вредновао оценом „делимично задовољаваˮ (2) или „задовољаваˮ (3).

На листу за избор увршћују се највише три кандидата која су с најбољим резултатом испунила мерила прописана за избор.

Ако се конкурс спроводи за више извршилаца на једном радном месту, конкурсна комисија доставља листу за избор из става 1. овог члана за сваког извршиоца.

Ако по основу постигнутих резултата два или више кандидата имају исти резултат рангирање се обавља према допунским мерилима.

У случају да је у огласу о конкурсу наведено да постоји потреба за запошљавањем припадника националних мањина које су недовољно заступљене међу запосленима, прво допунско мерило за рангирање кандидата који имају исти резултат је припадност националној мањини.

Кандидат који се при подношењу пријаве добровољно изјаснио о припадности националној мањини која је недовољно заступљена међу запосленима, рангира се први у односу на другог кандидата који има исти резултат.

Ако више кандидата који имају једнак резултат припадају националној мањини, предност да буде увршћен на листу за избор у односу на друге једнако вредноване кандидате припаднике националне мањине, има кандидат са бољим резултатом на есеју или писаној симулацији (друго допунско мерило), а ако ни после тога конкурсна комисија не одреди сва три кандидата, предност има онај с бољим резултатом на усменој симулацији (треће допунско мерило), а ако ни после тога конкурсна комисија не одреди сва три кандидата, предност има онај с бољим резултатом на практичном раду (четврто допунско мерило), односно кандидат с бољим резултатом у разговору са комисијом (пето допунско мерило).

У осталим случајевима у којима има више кандидата који имају исти број бодова, за предност на листи за избор у односу на друге једнако вредноване кандидате примењују се допунска мерила по редоследу из става 8. овог члана.”

Члан 20.

У члану 24. став 1. речи: „службенику на положају, који руководи органом аутономне покрајине односно начелнику управе” замењују се речима: „руководиоцу, односно за лица на положају - органу надлежном за постављење лица на положај, односно лицу које је надлежно да у складу са посебним прописом предложи кандидата за постављење на положај”.

У ставу 2. речи: „службеник на положају” замењују се речју: „руководилац, односно орган, односно лице из става 1. овог члана”.

Члан 21.

Члан 25. мења се и гласи:

„Члан 25.

Ако јавни конкурс није успео у складу са законом руководилац, односно орган надлежан за постављење лица на положај, односно лице које је надлежно да у складу са посебним прописом предложи кандидата за постављење на положај, доноси решење о неуспеху јавног конкурса.

Председник конкурсне комисије саставља извештај о разлозима због којих јавни конкурс није успео и доставља га руководиоцу, односно органу, односно лицу из става 1. овог члана у року од осам дана од дана завршетка изборног постука.

Решење из става 1. овог члана доставља се свим кандидатима који су имали право да учествују у изборном поступку.

Када орган за постављење није извршио избор кандидата у року од 15 дана од дана пријема листе за избор, образложење за ову одлуку се објављује на званичној интернет презентацији аутономне покрајине, јединице локалне самоуправе и градске општине.”

Члан 22.

У члану 27. реч: „Служба” замењује се речима: „унутрашња организациона јединица у којој се врше послови управљања људским ресурсима у органу, служби и организацији у којој се радно место попуњава.”

Прелазна и завршна одредба

Члан 23.

Интерни и јавни конкурси за попуњавање радних места у аутономним покрајинама и јединицама локалне самоуправе покренути до дана ступања на снагу ове уредбе, окончаће се под условима и на начин предвиђен прописима под којима су и започети.

Члан 24.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-506/2022

У Београду, 28. јануара 2022. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |